Εθνική Βοσνίας και Ερζεγοβίνης (καλαθοσφαίριση ανδρών)

Η εθνική ομάδα καλαθοσφαίρισης ανδρών της Βοσνίας και Ερζεγοβίνης είναι το αντιπροσωπευτικό συγκρότημα της Βοσνίας και Ερζεγοβίνης στις διεθνείς διοργανώσεις καλαθοσφαίρισης ανδρών και τελεί υπό τον έλεγχο της Ομοσπονδίας Καλαθοσφαίρισης Βοσνίας και Ερζεγοβίνης (KSBIH).

 Ιστορία 
Μέχρι το 1992 η Βοσνία ήταν μέρος της Γιουγκοσλαβίας, κάτι που σήμαινε ότι οι παίκτες που είχαν γεννηθεί στη Βοσνία και Ερζεγοβίνη αγωνίζονταν για την εθνική ομάδα καλαθοσφαίρισης της Γιουγκοσλαβίας. Αξιοσημείωτοι παίκτες που γεννήθηκαν στη Βοσνία και αγωνίστηκαν με τα χρώματα της Γιουγκοσλαβίας είναι οι Μίρζα Ντελίμπασιτς, Ντράζεν Νταλίπαγκιτς, Ζόραν Σάβιτς, Αλεξάνταρ Νίκολιτς και Μπόρισλαβ Στάνκοβιτς. Κατά τη διάρκεια αυτής της περιόδου, η πρωτεύουσα της Βοσνίας και Ερζεγοβίνης, το Σεράγεβο, ήταν μία από τις πέντε πόλεις στις οποίες διεξήχθησαν οι αγώνες για το Παγκόσμιο Πρωτάθλημα 1970, όπου η Γιουγκοσλαβία κατέλαβε την πρώτη θέση κατακτώντας το πρώτο χρυσό μετάλλιο της ομάδας σε Παγκόσμιο Πρωτάθλημα.

Από τότε που η χώρα ανακήρυξε την ανεξαρτησία της από τη Γιουγκοσλαβία, η Βοσνία και Ερζεγοβίνη έχει συμμετάσχει αρκετές φορές στο Ευρωμπάσκετ (10 συνολικά), την κορυφαία διεθνή διοργάνωση στην Ευρώπη. Το 1993 πραγματοποίησε την καλύτερή της εμφάνιση, καθώς κατέλαβε την όγδοη θέση φτάνοντας έως και τα προημιτελικά. Από τότε δεν έχει καταφέρει να περάσει από την φάση των ομίλων (1997, 1999, 2001, 2003, 2005, 2011, 2013, 2015 και 2022).FIBA Archive  fiba.com Μάλιστα, στα ευρωμπάσκετ 1999, 2001, 2003 και 2005, η Βοσνία δεν κατάφερε να πετύχει ούτε μία νίκη. Οι φορές που η Βοσνία και Ερζεγοβίνη δεν προκρίθηκε σε Ευρωμπάσκετ ήταν το 1995, το 2007, το 2009 και το 2017.

Ωστόσο, η Βοσνία προκρίθηκε για το Ευρωμπάσκετ 2022. Λίγο πριν τη διοργάνωση όμως, παραιτήθηκε από τον πάγκο ο Βεντράν Μπόσνιτς και την θέση του πήρε ο Αντίς Μπετσιράγκιτς. Σε εκείνο το Ευρωμπάσκετ, η Βοσνία ξεκίνησε δυναμικά με μια νίκη 95-85 επί της Ουγγαρίας, στη συνέχεια ηττήθηκε 92-82 από τη Γερμανία, ενώ στην τρίτη αγωνιστική έκανε την έκπληξη και νίκησε με 97-93 την κάτοχο του τίτλου Σλοβενία. Ωστόσο στη συνέχεια ήρθαν οι ήττες από τη Γαλλία (81-68) και στο καθοριστικό ματς από τη Λιθουανία (87-70), με αποτέλεσμα να τερματίσει πέμπτη στον όμιλό της και να αποκλειστεί.

Επίσης η Βοσνία προκρίθηκε και για το Ευρωμπάσκετ 2025, πάνω από την Κροατία. Κληρώθηκε στον όμιλο του θανάτου, με Ελλάδα, Ισπανία, Ιταλία, Γεωργία και Κύπρο. Ξεκίνησε με το εμφατικό 91-64 επί της αδύναμης Κύπρου, στη συνέχεια έκανε δύο συνεχόμενες ήττες από Ισπανία (88-67) και Ιταλία (96-79). Η συνέχεια ωστόσο έφερε μια αναπάντεχη νίκη επί της Ελλάδας (80-77) και στο τελευταίο ματς του ομίλου η Βοσνία νίκησε και τη Γεωργία (84-76), για πρώτη φορά μετά το Ευρωμπάσκετ του 2013 έκανε δεύτερη συνεχόμενη νίκη, η οποία της έδωσε και την πρόκριση για τους 16, ως τρίτη από τον όμιλο (1η η Ελλάδα μετά τη νίκη της επί της Ισπανίας, 2η η Ιταλία, 3η η Βοσνία και 4η η Γεωργία, ενώ η Ισπανία έμεινε για πρώτη φορά μετά από πολλά χρόνια εκτός συνέχειας). Στους 16, η Βοσνία αντιμετώπισε την Πολωνία, με κύριο στόχο να μπει στην οκτάδα για πρώτη φορά μετά το 1993. Ωστόσο παρά το καλό ξεκίνημα, ηττήθηκε με 80-72 και αποκλείστηκε, ικανοποιώντας με τις εμφανίσεις της στο συγκεκριμένο τουρνουά.

 Παραπομπές 

 Εξωτερικοί σύνδεσμοι 


Βοσνια και Ερζεγοβινη